Komisjoni määrus (EÜ) nr 608/2004,

31. märts 2004,

mis käsitleb toidukaupade ja toidukaupade koostisosade märgistamist, millele on lisatud fütosteroole, fütosteroolestreid, fütostanoole ja/või fütostanoolestreid

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 20. märtsi 2000. aasta direktiivi 2000/13/EÜ toiduainete märgistust, esitlust ja reklaami käsitlevate liikmesriikide õigusaktide ühtlustamise kohta, [1] muudetud direktiiviga 2003/89/EÜ, [2] eriti selle artikli 4 lõiget 2 ja artikli 6 lõiget 7

ning arvestades järgmist:

(1) Fütosteroolid, fütosteroolestrid, fütostanoolid ja fütostanoolestrid vähendavad vere kolesteroolitaset, kuid võivad vähendada ka β-karotiini taset veres. Seetõttu pidasid liikmesriigid ja komisjon nõu toidu teaduskomiteega mitmest allikast saadavate fütosteroolide, fütosteroolestrite, fütostanoolide ja fütostanoolestrite tarbimise toime kohta.

(2) Toidu teaduskomitee (SCF) kinnitas oma 26. septembri 2002. aasta arvamuses "Üldine seisukoht mitmest toitumisallikast pärit fütosteroolide kõrgendatud taseme tarbimise pikaajalise toime kohta rõhuasetusega toimele β-karotiini suhtes" vajadust märgistada fütosteroole, fütosteroolestreid, fütostanoole ja fütostanoolestreid vastavalt komisjoni 24. juuli 2000. aasta otsusele 2000/500/EÜ fütosteroolestreid sisaldavate kollaste rasvvõiete turustamise lubamise kohta uuendtoiduna või toidu uuendkoostisosana Euroopa Parlamendi ja nõukogu määruse (EÜ) nr 258/97 [3] alusel. Toidu teaduskomitee märkis ka seda, et annused üle 3 g päevas ei andnud täiendavat kasu ja et suured annused võivad esile kutsuda soovimatuid tagajärgi ning seepärast on mõistlik vältida taimsete steroolide annuseid, mis ületavad 3 g päevas.

(3) Fütosteroole/fütostanoole sisaldavaid tooteid tuleb seepärast esitada üksikportsjonitena, mis sisaldavad kas maksimaalselt 3 g või maksimaalselt 1 g fütosteroole/fütostanoole, mis on arvutatud vabade fütosteroolidena/fütostanoolidena. Kui see ei ole nii, peaks olema selge märge toidukauba standardportsjoni kohta grammides või milliliitrites ja sellises portsjonis sisalduvate fütosteroolide/fütostanoolide koguse kohta, mis on arvutatud vabade fütosteroolidena/fütostanoolidena. Kõigil juhtudel peaks toodete koostis ja märgistus olema selline, et see võimaldaks kasutajatel kergesti piirata oma fütosteroolide/fütostanoolide tarbimist maksimaalselt 3 grammini päevas, tarvitades kas ühe maksimaalselt 3 g sisaldava portsjoni või kolm maksimaalselt 1 g sisaldavat portsjonit.

(4) Tarbijale arusaadavamaks muutmiseks näib olevat asjakohane asendada etiketil sõna "füto" sõnaga "taimne".

(5) Otsusega 2000/500/EÜ lubatakse teatavate fütosteroolestrite lisamist kollastele rasvvõietele. Selles sätestatakse märgistamise erinõuded, et tagada toote jõudmine sihtgrupini, nimelt inimesteni, kes tahavad langetada oma vere kolesteroolitaset.

(6) Käesoleva määrusega ettenähtud meetmed on kooskõlas alalise toiduahela ja loomade tervishoiu komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Käesolevat määrust kohaldatakse toidukaupade ja toidukaupade koostisosade suhtes, millele on lisatud fütosteroole, fütosteroolestreid, fütostanoole või fütostanoolestreid.

Artikkel 2

Märgistamisel tähistatakse fütosterooli, fütosteroolestrit, fütostanooli ja fütostanoolestrit vastavalt mõistetega "taimne sterool", "taimne steroolester", "taimne stanool" või "taimne stanoolester" või vajaduse korral nende mitmuse vormiga.

Ilma et see piiraks ühenduse või siseriikliku õiguse muid nõudeid seoses toiduainete märgistamisega, sisaldab toidukaupade ja toidukaupade koostisosade märgistus, millele on lisatud fütosteroole, fütosteroolestreid, fütostanoole või fütostanoolestreid, järgmist:

1. samas vaateväljas nagu nimetus, mille all toodet müüakse, on hästi nähtavalt ja kergesti loetavalt sõnad: "lisatud taimseid steroole/taimseid stanoole";

2. koostisosade loetelus on ära toodud lisatud fütosteroolide, fütosteroolestrite, fütostanoolide või fütostanoolestrite sisaldus (väljendatuna vabade taimsete steroolide/taimsete stanoolide protsentides või grammides 100 g või 100 ml toidukauba kohta);

3. märge selle kohta, et toode on ette nähtud üksnes inimestele, kes tahavad langetada oma vere kolesteroolitaset;

4. märge selle kohta, et kolesteroolitaset langetavaid ravimeid tarvitavad patsiendid peaksid toodet tarbima üksnes arsti järelevalve all;

5. esitatud on hästi nähtav ja kergesti loetav kinnitus, et toode ei pruugi olla toiduks sobiv rasedatele ja rinnaga toitvatele naistele ning alla viie aasta vanustele lastele;

6. lisatakse nõuanne, et toodet tuleb kasutada osana tasakaalustatud ja mitmekülgsest toidust, mis hõlmab puu- ja köögiviljade korrapärast tarbimist karotenoidide taseme säilitamiseks;

7. samas vaateväljas nagu eespool toodud punktis 3 nõutud üksikasjad, on märge, et tuleks vältida lisatud taimsete steroolide/taimsete stanoolide tarvitamist koguses, mis ületab 3 g päevas;

8. asjaomase toidukauba või toidukauba koostisosa portsjoni määratlus (soovitatavalt g või ml) märkega igas portsjonis sisalduva taimsete steroolide/taimsete stanoolide koguse kohta.

Artikkel 3

Ühenduses juba turul olevad lisatud fütostanoolestritega toidukaubad ja toidukaupade koostisosad või komisjoni otsusega 2000/500/EÜ lubatud "lisatud fütosteroolestritega kollased rasvvõided", mis on toodetud alates kuus kuud pärast käesoleva määruse jõustumist, on kooskõlas artikli 2 märgistamissätetega.

Artikkel 4

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 31. märts 2004

Komisjoni nimel

komisjoni liige

David Byrne

[1] EÜT L 109, 6.5.2000, lk 29.

[2] ELT L 308, 25.11.2003, lk 15.

[3] EÜT L 200, 8.8.2000, lk 59.

--------------------------------------------------